Вільгельм

**Вільгельм**, **Вілем**, **Вілім** — мужчынскае імя і вытворнае ад яго прозьвішча.

## Паходжаньне

Вільгельм, Вілем або Вілім (Wilhelm, Willem) — імя германскага паходжаньня. Іменная аснова -віл- (імёны ліцьвінаў Вільбут, Вільгейда, Мунтвіл; германскія імёны Willebut, Williheid, Muntwil) паходзіць ад гоцкага wilja 'воля', а аснова -гелм- (-елм-) — ад гоцкага hilms, стараверхненямецкага helm 'гелм'.

Этымалягічны слоўнік старапольскіх асабовых імёнаў, выдадзены Польскай акадэміяй навук, адзначае гістарычнае бытаваньне ў Польшчы германскага імя Wilim (Wilem, Willem, Wilhelm, Willehelm, Wilam, Wilaham, Wilhalm, Welhelm).

У Прусіі бытавала імя Вілям: *Willam* (1359 год).

Варыянты імя ў гістарычным крыніцах: *на боярина земли Жомоитское Андрушка Вилимовича* (25 чэрвеня 1525 году); *присылала к намъ бити чолом арцымагнусовская королева кнежна Маръя, князя Володимерова дочъ, чоловека своего Вилима* (люты 1586 году); *его милости пану Вилгелмови Фрыдерихови Тавбе, державцы [[Цельшы|телшовскому]]* (12 ліпеня 1598 году); *mieszczanie miasta Poniemonskiego. Wilhelm Tornowicz* (12 жніўня 1598 году); *Adam Wilimowicz* (1621 год); *Michałka Wilimowa* (22 студзеня 1624 году); *Я Анна Окгинская Богдановая Вильгельмовая Стеткевичовая, подкоморына Браславская* (29 верасьня 1631 году); *по небощику покойномъ его милости пану Вильгельму Стеткевичу Подкоморымъ Браславскимъ* (21 студзеня 1636 году); *Wilem Jadwił* (15—23 і 20 кастрычніка 1655 году); *Abram Wilamowicz* (1667 год); *земенинъ господарский Мартинъ Вилямовичъ оповедалъ и ку уписанью тутъ до книгъ земъскихъ Ошъменьскихъ вечистыхъ покладалъ привилей… бояре замъку Кгераноинъского Янъ а Матысъ и Якубъ Вилямовичове* (25 чэрвеня 1677 году); *Andrzej Stanisław Wilamowicz*, *Stanisław Wilamowicz* (1690 год); *Samuel Wilamowicz Lithuanus* (1707 год); *jmp Andrzey Wilimowicz* (31 кастрычніка 1713 году, 5 кастрычніка 1714 году); *Wilim Wyrwiało Kombulski* (1 лютага 1765 году); *Wilim [[Мажэла|Mozul]]…. Aloxa Wilim… Samuś, Wilim Dubrowiczowie… Samusia, Michasia, Macieja, Wilima Żurawinkow* (1765 год); *Wilim [[Верза|Werza]]… Tum Grygul Wilima syn* (25 сакавіка 1766 году); *Pan Jan Wilhelmowicz Stetkiewicz-Zawierskyi, choruży Orszanski* (9 студзеня 1768 году); *Mikołay Semein Wilamowicz* (15 траўня 1772 году); *pater Placidus Wilamowicz, filius conventus [[Гелваны|Giełvanensis]]* (18 траўня 1789 году).

## Носьбіты
* Вільгельм I (900/910—942) — герцаг Нармандыі
* Вільгельм I Заваёўнік (каля 1027—1087) — герцаг Нармандыі і кароль ангельскі з Нармандзкай дынастыі
* Андрушка Вілімавіч — баярын Жамойцкай зямлі, які ўпамінаецца ў 1525 годзе
* Вільгельм Аранскі (1533—1584) — водца паўстаньня ў Нідэрляндах супраць гішпанскага панаваньня, якое паклала пачатак Васьмідзесяцігадовай вайне і прывяло да фармальнай незалежнасьці Нідэрляндаў
* Ян, Матыс і Якуб Вілямавічы — геранёнскія баяры, якія ўпамінаюцца ў 1561 годзе
* Марцін Вілямовіч — ашмянскі зямянін, які ўпамінаецца ў 1677 годзе
* Казімер, Самуэль, Юры, Крыштоф і Каця Вілімы — жыхары вёсак Жэймаў і Мейлунаў (Браслаўскі павет), якія ўпамінаюцца ў 1759 годзе
* Людвік Вілімовіч — шляхціч Менскага ваяводзтва, які ўпамінаецца ў 1787 годзе
* Георг Вільгельм Фрыдрых Гэгель (1770—1831) — нямецкі філёзаф
* Вільгельм I (1797—1888) — імпэратар Нямеччыны і кароль Прусіі
* Валенці Вільгельм Ваньковіч (1800—1842) — мастак
* Фрыдэрык Вільгельм Радзівіл (1833—1870) — XIII ардынат на Нясьвіжы.
* Антоні Вільгельм Радзівіл (1833—1904) — вайсковы дзяяч Прусіі, генэрал артылерыі
* Вільгельм Стэйніц (1836—1900) — першы афіцыйны чэмпіён сьвету ў шахматах
* Вільгэльм Конрад Рэнтген (1845—1923) — нямецкі фізык
* Вільгельм II (1859—1941) — імпэратар Нямеччыны і кароль Прусіі
* Вілем Мэнгельбэрг (1871—1951) — нідэрляндзкі дырыгент
* Яганэс Вільгельм Енсэн (1873—1950) — дацкі пісьменьнік і паэт, ляўрэат Нобэлеўскай прэміі ў галіне літаратуры
* Станіслаў Вільгельм Радзівіл (1880—1920) — вайсковы дзяяч
* Альбрэхт Антоні Вільгельм Радзівіл (1885—1935) — перадапошні XVI ардынат на Нясьвіжы

Вілямовічы (Wilamowicz) і Вілімовічы (Wilimowicz) — літоўскія шляхецкія роды з Троцкага павету.

Вільгельмовічы (Wilhelmowicz) гербу Грымала — літоўскі шляхецкі род, які меў маёнткі ў Віцебскім ваяводзтве.

Вілямовіч (Wilamowicz) і Віламовіч (Willamowicz) — прозьвішчы, зафіксаваныя ў XIX стагодзьдзі ў ваколіцах Сувалкаў.

У актах Вялікага Княства Літоўскага ўпаміналіся сяло Вілімішкі каля Палангі і маёнтак Вілямавічы (*Вилямовичи*) у Берасьцейскім ваяводзтве.

На гістарычнай Вількаміршчыне існуе вёска Вілемішкі, на гістарычным Падляшшы — Вілямаўка.

## Крыніцы

Катэгорыя:Мужчынскія імёны